Rådets afgørelse

af 16. juni 2003

om ansættelsesvilkårene for udstationerede nationale eksperter og militærpersoner i Generalsekretariatet for Rådet og om ophævelse af afgørelserne af 25. juni 1997 og 22. marts 1999 samt afgørelse 2001/41/EF og 2001/496/FUSP

(2003/479/EF)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 28, stk. 1,

under henvisning til traktaten om oprettelse af Det Europæiske Fællesskab, særlig artikel 207, stk. 2, og

ud fra følgende betragtninger:

(1) Ved at anvende udstationerede nationale eksperter og militærpersoner får Generalsekretariatet for Rådet (i det følgende benævnt "generalsekretariatet") adgang til faglig viden og erfaring på højt niveau, særlig på områder, hvor der ikke umiddelbart er en sådan faglig ekspertise til rådighed.

(2) Nærværende afgørelse skal fremme udveksling af faglig viden og erfaring om EU-spørgsmål, idet der midlertidigt ansættes eksperter fra medlemsstaterne i generalsekretariatet. Den sigter ligeledes på at sikre et snævrere samarbejde mellem Rådet og den offentlige administration i medlemsstaterne og internationale organisationer ved udstationering af Rådets tjenestemænd i disse.

(3) Udstationerede nationale eksperter bør komme fra den offentlige administration i medlemsstaterne eller fra internationale organisationer.

(4) De rettigheder og forpligtelser, der er fastsat for udstationerede nationale eksperter og militærpersoner i nærværende afgørelse, bør sikre, at disse udelukkende udfører deres arbejde under hensyntagen til generalsekretariatets interesser.

(5) Da der er tale om tidsbegrænset arbejde og en særlig status, bør det ikke tillades de udstationerede nationale eksperter og militærpersoner at handle på generalsekretariatets vegne, hvor dette handler som offentligretligt organ.

(6) I nærværende afgørelse fastsættes ansættelsesvilkårene for udstationerede nationale eksperter og militærpersoner, og disse gælder, uanset hvor budgetmidlerne til dækning af udgifterne kommer fra.

(7) Der bør med henblik på oprettelse af Den Europæiske Unions Militærstab desuden fastsættes særlige bestemmelser for udstationerede nationale militæreksperter ved generalsekretariatet.

(8) Eftersom nærværende vilkår erstatter afgørelserne af 25. juni 1997 og 22. marts 1999 samt afgørelse 2001/41/EF og 2002/496/FUSP, ophæves disse -

TRUFFET FØLGENDE AFGØRELSE:

KAPITEL I ALMINDELIGE BESTEMMELSER

Artikel 1

Anvendelsesområde

1. Disse vilkår gælder for nationale eksperter, der udstationeres i generalsekretariatet af en national, regional eller lokal offentlig administration. De gælder ligeledes for eksperter, der udstationeres af en international organisation.

2. De personer, der omfattes af disse vilkår, forbliver i arbejdsgiverens tjeneste i hele udstationeringsperioden og lønnes fortsat af denne.

3. Generalsekretariatet træffer under hensyn til budgetmæssige behov og muligheder afgørelse om ansættelse af udstationerede nationale eksperter. Vicegeneralsekretæren fastsætter de nærmere ansættelsesvilkår.

4. Medmindre vicegeneralsekretæren har indrømmet en undtagelse, hvilket ikke er muligt på områderne for FUSP og ESFP, skal de udstationerede nationale eksperter være statsborgere i en EU-medlemsstat. Ansættelse som udstationeret national ekspert sker på bredest muligt geografisk grundlag blandt medlemsstaternes statsborgere. Medlemsstaterne og generalsekretariatet samarbejder for at sikre, så vidt det overhovedet er muligt, ligelig ansættelse af mænd og kvinder og overholdelse af princippet om lige muligheder for mænd og kvinder.

5. Udstationering kommer i stand ved brevveksling mellem generalsekretariatets Generaldirektoratet for Personale og Administration og den pågældende medlemsstats faste repræsentation eller i givet fald den internationale organisation. En kopi af ansættelsesvilkårene for udstationerede nationale eksperter i generalsekretariatet vedlægges denne brevveksling.

Artikel 2

Udstationeringens varighed

1. Udstationeringen skal være på mellem seks måneder og to år og kan forlænges. Den samlede periode må dog ikke være på over fire år.

2. Udstationeringens længde fastsættes i den i artikel 1, stk. 5, omhandlede brevveksling. Det samme gælder ved forlængelse af udstationeringen.

3. En udstationeret national ekspert, som allerede har været udstationeret i generalsekretariatet, kan udstationeres på ny i henhold til de interne bestemmelser for, hvor længe denne form for personale må anvendes i generalsekretariatets tjenestegrene, og altid på følgende betingelser:

a) Den udstationerede nationale ekspert skal fortsat opfylde udstationeringsbetingelserne.

b) Der skal have været en periode på mindst seks år mellem afslutningen af den foregående udstationeringsperiode og en ny udstationering. Hvis den udstationerede nationale ekspert ved udløbet af den første udstationeringsperiode har fået en ny og anden form for kontrakt med generalsekretariatet, løber fristen på seks år fra udløbet af denne kontrakt. Denne bestemmelse er ikke til hinder for, at generalsekretariatet kan ansætte en udstationeret national ekspert, hvis oprindelige udstationeringsperiode var på under fire år, men i dette tilfælde er den nye udstationeringsperiode ikke længere end den resterende del af det samlede tidsrum på fire år.

Artikel 3

Udstationeringssted

En udstationeret national ekspert har tjenestested i Bruxelles eller i et af generalsekretariatets forbindelseskontorer.

Artikel 4

Arbejdsopgaver

1. Udstationerede nationale eksperter bistår generalsekretariatets tjenestemænd eller midlertidigt ansatte og udfører de arbejdsopgaver, der bliver dem tildelt.

De opgaver, der skal udføres, fastlægges efter fælles aftale mellem generalsekretariatet og administrationer, der udstationerer den nationale ekspert, under hensyn til tjenestegrenens interesser og den pågældendes kvalifikationer.

2. Udstationerede nationale eksperter deltager kun i tjenesterejser og møder:

a) som ledsager af en af generalsekretariatets tjenestemænd eller midlertidigt ansatte, eller

b) hvis den pågældende er alene, udelukkende som observatør eller med henblik på information.

Generaldirektøren for den pågældende tjeneste kan under særlige omstændigheder afvige fra denne bestemmelse og tildele en udstationeret national ekspert et særligt mandat efter at have sikret sig, at der ikke kan være tale om en potentiel interessekonflikt. En udstationeret national ekspert kan ikke forpligte generalsekretariatet udadtil, medmindre den pågældende tjenestegren er udstedt til den pågældende af generalsekretæren for et særligt mandat under generalsekretærens/den høje repræsentants myndighed.

3. Kun generalsekretariatet kan godkende resultatet af det arbejde, en udstationeret national ekspert har udført.

4. De pågældende tjenestegrene i generalsekretariatet, den udstationerede nationale eksperts arbejdsgiver og den udstationerede nationale ekspert sørger for så vidt muligt at undgå, at der opstår nogen interessekonflikter i forbindelse med ekspertens arbejdsopgaver under udstationeringen i generalsekretariatet. Derfor oplyser generalsekretariatet i rimelig tid eksperten og dennes arbejdsgiver om de planlagte arbejdsopgaver og anmoder begge parter om skriftligt at bekræfte, at de ikke ser nogen grund til, at den udstationerede nationale ekspert ikke skulle kunne udføre de pågældende arbejdsopgaver. Den udstationerede nationale ekspert opfordres til at afgive erklæring om enhver potentiel konflikt mellem hans familiemæssige forhold (særlig de nærmeste familiemedlemmers erhvervsaktiviteter eller hans egne eller familiemedlemmers vigtigste finansielle interesser) og de planlagte arbejdsopgaver under udstationeringen.

Arbejdsgiveren og den udstationerede nationale ekspert forpligter sig til at meddele generalsekretariatet enhver ændring, der i løbet af udstationeringen kan give anledning til sådanne konflikter.

5. Når generalsekretariatet er af den opfattelse, at de arbejdsopgaver, der skal overdrages en udstationeret national ekspert, kræver særlige forsigtighedsforanstaltninger, sikkerhedsgodkendes denne inden udstationeringen.

6. Hvis bestemmelserne i stk. 2, 3 og 4 ikke overholdes, kan generalsekretariatet afslutte den udstationerede nationale eksperts udstationering, jf. artikel 8.

Artikel 5

Rettigheder og pligter

1. Under udstationeringen

a) skal de udstationerede nationale eksperter udføre deres arbejdsopgaver og udelukkende have Rådets interesser for øje

b) skal de udstationerede nationale eksperter afholde sig fra enhver handling og især enhver offentlig meningstilkendegivelse, som kan skade tjenestens anseelse

c) skal udstationerede nationale eksperter, som under udøvelsen af deres funktioner tager stilling til et anliggende, i hvis behandling eller afgørelse de har en personlig interesse, der vil kunne anfægte deres uafhængighed, informere deres overordnede herom

d) må de udstationerede nationale eksperter hverken alene eller i samarbejde med andre offentliggøre eller lade offentliggøre nogen tekst, som vedrører Den Europæiske Unions virksomhed, uden først at have indhentet tilladelse hertil på de betingelser og efter de regler, der gælder herfor i generalsekretariatet. Denne tilladelse kan kun nægtes, hvis den påtænkte offentliggørelse er af en sådan art, at Den Europæiske Unions interesser sættes på spil

e) tilhører alle rettigheder til det arbejde, der er udført af udstationerede nationale eksperter som led i udførelsen af arbejdsopgaverne, generalsekretariatet

f) skal udstationerede nationale eksperter tage bopæl på udstationeringsstedet eller i en afstand, der ikke kan hindre dem i udførelsen af arbejdsopgaverne

g) bistår og rådgiver udstationerede nationale eksperter deres overordnede i den tjenestegren, hvor de er udstationeret, og er over for deres overordnede ansvarlige for udførelsen af de opgaver, der er blevet dem pålagt

h) må udstationerede nationale eksperter under udførelsen af arbejdsopgaverne ikke modtage instrukser fra deres nationale arbejdsgiver eller regering. De må ikke udføre nogen aktiviteter for deres arbejdsgiver eller regering eller for andre personer, private virksomheder eller offentlige organer.

2. Under og efter udstationeringen skal de udstationerede nationale eksperter udvise størst mulig diskretion med hensyn til de sagsforhold og oplysninger, de har fået kendskab til under udøvelsen af eller i forbindelse med udøvelsen af deres funktioner. De må ikke på nogen måde videregive dokumenter eller oplysninger, som ikke er gjort offentligt tilgængelige efter gældende regler, til ubeføjede personer eller anvende disse til personlige formål.

3. Ved udstationeringens afslutning er de udstationerede nationale eksperter fortsat forpligtet til at handle med integritet og diskretion ved varetagelse af nye arbejdsopgaver og ved accept af visse poster og fordele.

Derfor skal de udstationerede nationale eksperter i en periode på tre år efter udstationeringens afslutning straks informere generalsekretariatet om de funktioner og opgaver, som de skal varetage for deres arbejdsgiver, og som kan give anledning til interessekonflikter i forhold til de opgaver, de varetog under udstationeringer.

4. De udstationerede nationale eksperter er underlagt generalsekretariatets gældende sikkerhedsbestemmelser.

5. Hvis bestemmelserne i denne artikel ikke overholdes under udstationeringen, kan generalsekretariatet afslutte denne, jf. artikel 8.

Artikel 6

Niveau, erhvervserfaring og sprogkundskaber

1. En national ekspert skal for at kunne udstationeres i generalsekretariatet have mindst tre års fuldtidserfaring med administrative, videnskabelige, tekniske, rådgivningsmæssige eller tilsynsopgaver, der svarer til de opgaver, der udføres af kategori A eller B som defineret i vedtægten for tjenestemænd i De Europæiske Fællesskaber og de gældende regler for Fællesskabernes øvrige ansatte. Den arbejdsgiver, en udstationeret national ekspert udsendes af, tilsender inden udstationeringens start generalsekretariatet en redegørelse for den pågældendes beskæftigelse i de foregående 12 måneder.

2. En udstationeret national ekspert skal have et indgående kendskab til et fællesskabssprog og tilfredsstillende kendskab til et andet sprog for at kunne udføre sine arbejdsopgaver.

Artikel 7

Suspension af udstationeringen

1. Generalsekretariatet kan give tilladelse til suspension af en udstationering og fastsætte betingelserne herfor. Under en sådan suspension

a) udbetales de i artikel 15 og 16 omhandlede godtgørelser ikke

b) godtgøres de i artikel 18 og 19 omhandlede omkostninger kun, hvis suspensionen sker efter generalsekretariatets ønske.

2. Generalsekretariatet skal informere den udstationerede nationale eksperts arbejdsgiver.

Artikel 8

Afslutning af udstationeringen

1. Medmindre andet er fastsat i stk. 2, kan udstationeringen afsluttes på anmodning af generalsekretariatet eller den udstationerede nationale eksperts arbejdsgiver med et varsel på tre måneder. Den kan ligeledes afsluttes på den udstationerede nationale eksperts anmodning med samme varsel og med forbehold af generalsekretariatets godkendelse.

2. Under visse særlige omstændigheder kan udstationeringen afsluttes uden varsel:

a) af den udstationerede nationale eksperts arbejdsgiver, hvis dennes væsentlige interesser kræver det

b) hvis generalsekretariatet og arbejdsgiveren kan tiltræde dette, efter at den udstationerede nationale ekspert har forelagt begge parter en anmodning herom, når dennes væsentlige personlige eller faglige interesser kræver det

c) af generalsekretariatet, hvis den udstationerede nationale ekspert ikke overholder de forpligtelser, der påhviler ham i henhold til disse bestemmelser. Den pågældende skal forinden have lejlighed til at forsvare sig.

3. Hvis udstationeringen afsluttes i medfør af stk. 2, litra c), oplyser generalsekretariatet straks arbejdsgiveren herom.

KAPITEL II ARBEJDSVILKÅR

Artikel 9

Social sikring

1. Inden udstationeringen starter, skal den arbejdsgiver, der udstationerer den nationale ekspert, attestere over for generalsekretariatet, at den pågældende under hele udstationeringen vil være omfattet af de sociale sikringsbestemmelser, der gælder for den offentlige administration eller den internationale organisation, samt påtage sig de i udlandet afholdte omkostninger.

2. Fra udstationeringen starter, omfattes den udstationerede nationale ekspert af generalsekretariatets ulykkesforsikring. Generalsekretariatet udleverer en kopi af de gældende bestemmelser den dag, den pågældende henvender sig til det ansvarlige kontor i Generaldirektoratet for Personale og Administration for at afvikle formaliteterne i forbindelse med udstationeringen.

Artikel 10

Arbejdstid

1. Arbejdstiden for udstationerede nationale eksperter er den samme som for de fastansatte i generalsekretariatet. Reglerne herfor kan ændres af vicegeneralsekretæren af tjenstlige grunde.

2. Udstationerede nationale eksperter arbejder på fuld tid under hele udstationeringen. På begrundet anmodning fra et generaldirektorat kan generaldirektøren for personale og administration give en udstationeret national ekspert tilladelse til at arbejde på deltid efter aftale med dennes arbejdsgiver, såfremt det er i generalsekretariatets interesse.

3. Hvis der gives tilladelse til deltidsarbejde, arbejder den udstationerede nationale ekspert mindst halvdelen af den normale arbejdstid.

4. En udstationeret national ekspert kan kun have fleksibel arbejdstid, hvis der gives tilladelse hertil af den tjenestegren i generalsekretariatet, han er tilknyttet. Denne tilladelse meddeles det ansvarlige kontor i Generaldirektoratet for Personale og Administration til orientering.

5. En udstationeret national ekspert kan modtage de godtgørelser i forbindelse med skifteholds- eller turnustjeneste, som gælder i generalsekretariatet.

Artikel 11

Orlov ved sygdom eller ulykke

1. Ved fravær på grund af sygdom eller ulykke giver en udstationeret national ekspert så hurtigt som muligt sin overordnede meddelelse herom og anfører samtidig sin aktuelle adresse. Ved fravær i mere end tre dage skal vedkommende aflevere en lægeerklæring og kan underkastes en lægeundersøgelse foranstaltet af generalsekretariatet.

2. Hvis et sådant fravær på grund af sygdom eller ulykke på under tre dage over en periode på 12 måneder overstiger 12 dage, skal den udstationerede nationale ekspert aflevere en lægeerklæring for ethvert nyt fravær på grund af sygdom.

3. Hvis sygeorloven er på over en måned eller længere end den periode, den udstationerede nationale ekspert har gjort tjeneste, idet kun den længste af disse to perioder tages i betragtning, ophører udbetaling af de i artikel 15, stk. 1 og 2, omtalte dagpenge automatisk. Denne bestemmelse gælder ikke ved sygdom i forbindelse med graviditet. En sygeorlov kan dog ikke vare længere end den pågældende persons udstationering.

4. En udstationeret national ekspert, som bliver offer for en ulykke i forbindelse med arbejdet under udstationeringen, modtager fortsat de fulde ydelser, der er omhandlet i artikel 15, stk. 1 og 2, i den periode, vedkommende er uarbejdsdygtig, indtil afslutningen af udstationeringen.

Artikel 12

Årlig ferie, særlig tjenestefrihed og fridage

1. En udstationeret national ekspert har ret til 2,5 feriedage pr. hel arbejdsmåned (30 dage pr. kalenderår).

2. Den tjeneste, den udstationerede nationale ekspert er tilknyttet, skal på forhånd give tilladelse til ferien.

3. I følgende tilfælde kan en udstationeret national ekspert efter begrundet ansøgning tildeles særlig tjenestefrihed:

- indgåelse af ægteskab: to dage om året

- alvorlig sygdom (ægtefælle): op til tre dage

- ægtefælles død: fire dage

- alvorlig sygdom (slægtning i opadstigende linje): op til to dage om året

- dødsfald (slægtning i opadstigende linje): to dage

- barns fødsel: to dage

- alvorlig sygdom (barn): op til to dage om året

- barns død: fire dage.

4. På begrundet anmodning fra den udstationerede nationale eksperts arbejdsgiver kan generalsekretariatet tildele op til to dages særlig tjenestefrihed for en periode på 12 måneder. Der tages stilling fra sag til sag.

5. Ved deltidsarbejde nedsættes den årlige ferie tilsvarende.

6. De feriedage, der ikke er taget ved udløbet af udstationeringen, fortabes.

Artikel 13

Barselsorlov

1. Ved graviditet tildeles en udstationeret national ekspert barselsorlov på 16 uger, og i denne periode modtager hun dagpenge i henhold til artikel 15.

2. En udstationeret national ekspert, der ammer, kan mod forelæggelse af en lægeerklæring til attestering heraf gives særlig tjenestefrihed i maksimalt fire uger, som beregnes fra afslutningen af barselsorloven, og i denne periode modtager hun dagpenge i henhold til artikel 15.

3. Når der i henhold til arbejdsgiverens nationale lovgivning er fastsat en længere barselsorlov, kan udstationeringen suspenderes i den periode, der går ud over barselsorloven tildelt af generalsekretariatet. Hvis det er i generalsekretariatets interesse, forlænges udstationeringen med en periode svarende til suspensionen.

4. En udstationeret national ekspert kan alternativt anmode om en suspension af udstationeringen, som omfatter hele barselsorloven og tjenestefriheden i forbindelse med amning. Hvis det er i generalsekretariatets interesse, forlænges udstationeringen i så fald med en periode svarende til suspensionen.

Artikel 14

Forvaltning og kontrol

Generalsekretariatets administration er ansvarligt for forvaltning og kontrol af ferie og orlov. Det generaldirektorat eller den afdeling, den udstationerede nationale ekspert er tilknyttet, har ansvaret for kontrol af arbejdstid og fravær.

KAPITEL III GODTGØRELSER OG UDGIFTER

Artikel 15

Dagpenge

1. En udstationeret national ekspert har under udstationeringen ret til dagpenge. Hvis afstanden mellem bopælen og udstationeringsstedet er indtil 150 km, er dagpengene på 26,78 EUR. Hvis afstanden er over 150 km, er dagpengene på 107,1 EUR.

2. Hvis en udstationeret national ekspert hverken har fået betalt sine flytteudgifter af generalsekretariatet eller af sin arbejdsgiver, udbetales en ekstra månedlig godtgørelse i henhold til nedenstående tabel:

>TABELPOSITION>

Denne godtgørelse udbetales i slutningen af hver måned.

3. Denne godtgørelse udbetales for perioder med tjenesterejse, årlig ferie, barselsorlov, særlig tjenestefrihed og fridage, som er godkendt af generalsekretariatet.

4. En udstationeret national ekspert, som i de sidste tre år indtil seks måneder inden udstationeringen havde sin sædvanlige hovedbopæl eller -beskæftigelse indtil 150 km fra udstationeringsstedet, får udbetalt dagpenge på 26,78 EUR. Forhold i forbindelse med arbejde, som udføres af en udstationeret national ekspert for en anden medlemsstat end den, hvor udstationeringsstedet er beliggende, eller for en international organisation, tages ikke i betragtning ved anvendelsen af denne bestemmelse.

5. Ved udstationeringens start får en udstationeret national ekspert udbetalt et forskudsbeløb svarende til dagpenge for de første 75 dage i form af et engangsbeløb, og der udbetales ikke dagpenge i denne periode. Hvis udstationeringen afsluttes inden udløbet af de 75 dage, er den udstationerede nationale ekspert forpligtet til at tilbagebetale et beløb, der svarer til den resterende del af denne periode.

6. Ved den brevveksling, der er omhandlet i artikel 1, stk. 5, underrettes generalsekretariatet om enhver udbetaling svarende til den i denne artikels stk. 1 omhandlede udbetaling, som den udstationerede nationale ekspert modtager. En sådan udbetaling fratrækkes de dagpenge, der udbetales af generalsekretariatet i henhold til stk. 1.

7. Dagpenge og den månedlige godtgørelse tilpasses hvert år uden tilbagevirkende kraft på grundlag af tilpasningen af EU-tjenestemændenes grundløn i Bruxelles og Luxembourg.

8. For udstationerede nationale eksperter, der gør tjeneste ved et af generalsekretariatets forbindelseskontorer, kan de i denne artikel omhandlede dagpenge ved begrundet afgørelse, truffet af generaldirektøren for forvaltning og protokol, erstattes af et boligtilskud, når særlige omstændigheder i ansættelseslandet berettiger hertil.

Artikel 16

Supplerende fast godtgørelse

1. Hvis en udstationeret national eksperts bopæl ikke er beliggende over 150 km fra udstationeringsstedet, får vedkommende i givet fald udbetalt en supplerende fast godtgørelse, der svarer til forskellen mellem den bruttoårsløn, der udbetales af arbejdsgiveren (uden familietillæg), plus de dagpenge, der udbetales af generalsekretariatet, og den grundløn, der udbetales til en tjenestemand i lønklasse A 8 eller B 5, løntrin 1, afhængigt af hvilken kategori den pågældende er ansat i.

2. Denne godtgørelse tilpasses årligt uden tilbagevirkende kraft på grundlag af tilpasningen af EU-tjenestemændenes grundløn.

Artikel 17

Bopæl

1. Som bopæl betragtes i henhold til disse ansættelsesvilkår det sted, hvor den udstationerede nationale ekspert arbejdede for sin oprindelige arbejdsgiver umiddelbart inden udstationeringen. Udstationeringsstedet er det sted, hvor den tjenestegren i generalsekretariatet, den udstationerede nationale ekspert er tilknyttet, er beliggende. Begge steder fastsættes i brevvekslingen, jf. artikel 1, stk. 5.

2. Hvis en national ekspert på tidspunktet for udstationeringen som national ekspert allerede er udstationeret af sin arbejdsgiver et andet sted end i dennes hovedsæde, betragtes som bopæl det af de to steder, som ligger tættest på udstationeringsstedet.

3. Udstationeringsstedet betragtes som bopæl,

a) hvis en udstationeret national ekspert i en periode på tre år, som er afsluttet seks måneder inden starten på udstationeringen, enten havde hovedbopæl eller -beskæftigelse indtil 150 km fra udstationeringsstedet, eller

b) hvis udstationeringsstedet på tidspunktet for generalsekretariatets anmodning om udstationering er hovedbopæl for ekspertens ægtefælle eller forsørgelsesberettigede barn/børn.

I henhold til denne bestemmelse betragtes en bopæl beliggende indtil 150 km fra udstationeringsstedet som bopæl på udstationeringsstedet.

4. Forhold i forbindelse med arbejde, der udføres af en udstationeret national ekspert for en anden medlemsstat end den, hvor udstationeringsstedet er beliggende, eller for en international organisation, tages ikke i betragtning ved anvendelsen af denne artikel.

Artikel 18

Rejseomkostninger

1. En udstationeret national ekspert, hvis bopæl ligger over 150 km fra udstationeringsstedet, har ret til godtgørelse af sine rejseudgifter:

a) for sit eget vedkommende:

- fra bopælen til udstationeringsstedet ved udstationeringens start

- fra udstationeringsstedet til bopælen ved afslutningen af udstationeringen

b) for ægtefællen og forsørgelsesberettigede børn, forudsat disse bor sammen med den udstationerede ekspert, og flytningen godtgøres af generalsekretariatet:

- ved starten af udstationeringen ved flytning fra bopælen til udstationeringsstedet

- ved afslutningen af udstationeringen fra udstationeringsstedet til bopælen.

2. Medmindre rejsen foregår med fly, er det godtgjorte beløb et engangsbeløb og begrænset til billetprisen for en togrejse på anden klasse uden tillæg. Dette gælder ligeledes ved rejse i bil. Hvis den normale jernbanerejse er på over 500 km, eller hvis den normale rejserute omfatter rejse over hav, kan rejse med fly godtgøres op til den reelle pris for en lavprisbillet (PEX eller APEX) ved fremlæggelse af billet og boardingpas.

3. Uanset stk. 1 har en udstationeret national ekspert, som kan dokumentere, at hovedbeskæftigelsesstedet er blevet ændret, ret til ved udløbet af udstationeringen at få godtgjort rejseomkostningerne hertil inden for de fastsatte lofter. Der kan ikke godtgøres et beløb, der er højere end det, den udstationerede nationale ekspert har ret til ved hjemrejse til bopælen.

4. Hvis en udstationeret national ekspert er flyttet fra sin bopæl til sit udstationeringssted, har vedkommende hvert år ret til et fast beløb svarende til prisen på en returrejse fra udstationeringsstedet til bopælen for sig selv, sin ægtefælle og forsørgelsesberettigede børn på grundlag af de gældende betingelser i generalsekretariatet.

Artikel 19

Flytteudgifter

1. Medmindre artikel 15, stk. 4, andet punktum, finder anvendelse, kan en udstationeret national ekspert flytte sine personlige ejendele fra bopælen til udstationeringsstedet på generalsekretariatets regning efter at have indhentet tilladelse fra dette og i henhold til generalsekretariatets gældende bestemmelser for godtgørelse af flytteudgifter, hvis følgende betingelser er opfyldt:

a) Den første udstationering skal være på to år.

b) Den udstationerede nationale eksperts bopæl skal være beliggende mindst 100 km fra udstationeringsstedet.

c) Flytningen skal foregå senest seks måneder, efter at udstationeringen er startet.

d) Der skal anmodes om tilladelse hertil mindst to måneder inden datoen for flytningen.

e) Flytteudgifterne godtgøres ikke af arbejdsgiveren.

f) Den udstationerede nationale ekspert skal indsende de originale tilbud, regninger og kvitteringer til generalsekretariatet samt en attest fra sin arbejdsgiver, hvori det bekræftes, at denne ikke betaler flytningen.

2. Medmindre andet følger af stk. 3 og 4, har en udstationeret national ekspert, hvis flytningen til udstationeringsstedet er blevet godtgjort af generalsekretariatet efter afslutningen af udstationeringen, og efter have indhentet tilladelse, ret til at få godtgjort sine flytteudgifter fra udstationeringsstedet til bopælen i henhold til generalsekretariatets på dette tidspunkt gældende bestemmelser for godtgørelse af flytteomkostninger, jf. dog betingelserne i stk. 1, litra d), e) og f), på følgende vilkår:

a) Flytningen må ikke finde sted før tre måneder inden afslutningen af udstationeringen.

b) Flytningen skal have fundet sted inden for seks måneder efter afslutningen af udstationeringen.

3. En udstationeret national ekspert, hvis udstationering er afsluttet på egen anmodning eller på arbejdsgiverens anmodning inden to år fra starten af udstationeringen, har ikke ret til godtgørelse af flytteudgifter til bopælen.

4. Hvis en udstationeret national ekspert kan bevise, at det sted, den pågældende udøver sin hovedbeskæftigelse efter udstationeringen, er blevet ændret, har vedkommende ret til godtgørelse af sine flytteudgifter til dette sted, hvis der ikke er tale om højere udgifter end ved flytning til bopælen.

Artikel 20

Tjenesterejser og udgifter i forbindelse med tjenesterejser

1. En udstationeret national ekspert kan i henhold til artikel 4 sendes på tjenesterejse.

2. Udgifter i forbindelse med tjenesterejser godtgøres i henhold til generalsekretariatets gældende bestemmelser.

Artikel 21

Uddannelse

En udstationeret national ekspert har ret til at deltage i de uddannelseskurser, der afholdes af generalsekretariatet, hvis det er i generalsekretariatets interesse. Der tages hensyn til den udstationerede nationale eksperts rimelige interesse, navnlig med henblik på det fremtidige karriereforløb efter udstationeringen, når der træffes beslutning om, hvorvidt den pågældende kan deltage i uddannelseskurser.

Artikel 22

Administrative bestemmelser

1. En udstationeret national ekspert henvender sig den første dag af sin udstationering til det ansvarlige kontor i Generaldirektoratet for Personale og Administration for at afvikle de nødvendige administrative formaliteter. Den pågældende starter enten den 1. eller den 16. i måneden.

2. Nationale eksperter, der gør tjeneste i et af generalsekretariatets forbindelseskontorer, henvender sig til generalsekretariatets ansvarlige kontor på udstationeringsstedet.

3. Godtgørelser og udgifter udbetales i euro af den kompetente tjenestegren i generalsekretariatet og overføres til en bankkonto, der er åbnet hos en bank på udstationeringsstedet.

KAPITEL IV ANVENDELSE AF ANSÆTTELSESVILKÅRENE PÅ UDSTATIONEREDE NATIONALE MILITÆREKSPERTER

Artikel 23

Ansættelsesvilkår for udstationerede militæreksperter

Med forbehold af artikel 24-33 gælder disse ansættelsesvilkår ligeledes for militæreksperter, der er udstationeret til generalsekretariatet med henblik på oprettelse af Den Europæiske Unions Militærstab, jf. Rådets afgørelse 2001/80/FUSP af 22. januar 2001 om oprettelse af Den Europæiske Unions Militærstab(1).

Artikel 24

Betingelser

Udstationerede militæreksperter skal under udstationeringen være i lønnet tjeneste ved en af de væbnede styrker i en medlemsstat. De skal være statsborgere i en medlemsstat.

Artikel 25

Ansættelse

Uanset artikel 1, stk. 3, andet punktum, fastsætter generalsekretæren/den højtstående repræsentant de nærmere ansættelsesvilkår for de udstationerede militæreksperter.

Artikel 26

Brevveksling

Ved anvendelsen af artikel 1, stk. 5, finder brevvekslingen sted mellem generalsekretæren/den højtstående repræsentant og den pågældende medlemsstats faste repræsentation.

Artikel 27

Udstationeringens varighed

1. Uanset artikel 2, stk. 1, skal udstationeringen være på mellem seks måneder og tre år og kan forlænges. Den samlede periode må dog ikke være på over fire år.

2. Uanset artikel 2, stk. 3, litra b), skal der bortset fra helt undtagelsesvis være gået mindst tre år mellem afslutningen på den foregående udstationering og en ny udstationering, hvis forholdene berettiger til det, og efter aftale med generalsekretæren/den højtstående repræsentant.

Artikel 28

Arbejdsopgaver

Uanset artikel 4, stk. 1, varetager de udstationerede militæreksperter med referat til generalsekretæren/den højtstående repræsentant den mission samt udfører de opgaver og de funktioner, der er pålagt dem i henhold til bilaget til afgørelse 2001/80/FUSP.

Artikel 29

Forpligtelser udadtil

Uanset artikel 4, stk. 2, kan de udstationerede militæreksperter ikke forpligte generalsekretariatet udadtil, medmindre der er udstedt et særligt mandat til dem under generalsekretærens/den højtstående repræsentants myndighed.

Artikel 30

Sikkerhedsgodkendelse

Uanset artikel 4, stk. 5, skal det relevante niveau for den udstationerede militæreksperts sikkerhedsgodkendelse, som ikke må være mindre end SECRET, anføres i den i artikel 1, stk. 5, omhandlede brevveksling.

Artikel 31

Erhvervserfaring

Uanset artikel 6, stk. 1, kan der ved generalsekretariatet udstationeres militærpersoner med rådgivende eller sagsbehandlende funktioner, når disse godtgør, at de er i besiddelse af et højt kompetenceniveau inden for de opgaver, der skal udføres.

Artikel 32

Suspension og afslutning af udstationeringen

1. Generalsekretæren/den højtstående repræsentant giver tilladelse til anvendelsen af artikel 7 på udstationerede militærpersoner

2. Uanset artikel 8 kan en udstationering afsluttes, hvis det er i generalsekretariatets eller vedkommende udstationerede militærpersons nationale myndigheds interesse eller af andre behørigt begrundede årsager.

Artikel 33

Grov forsømmelse af pligter

1. Som undtagelse fra artikel 8, stk. 3, kan en udstationering afsluttes uden varsel, hvis den udstationerede militærekspert forsætligt eller ved uagtsomhed groft har forsømt sine pligter. Afgørelsen træffes af generalsekretæren/den højtstående repræsentant, idet den pågældende forinden skal have lejlighed til at forsvare sig. Inden generalsekretæren/den højtstående repræsentant træffer sin afgørelse, underretter han den faste repræsentant for den medlemsstat, hvor den udstationerede militærekspert er statsborger. Efter at en sådan afgørelse er truffet, udbetales godtgørelserne i artikel 18 og 19 ikke mere.

Inden den i stk. 1 nævnte afgørelse træffes, kan den udstationerede militærekspert efter at have haft lejlighed til at forsvare sig, suspenderes, såfremt generalsekretæren/den højtstående repræsentant anfører, at der er tale om grov forsømmelse. De i artikel 15 og 16 omhandlede godtgørelser udbetales ikke, så længe suspensionen, som højst kan være på tre måneder, varer.

2. Generalsekretæren/den højtstående repræsentant kan underrette de nationale myndigheder om enhver krænkelse, som den udstationerede militærekspert måtte have begået af de vilkår eller de bestemmelser, som er fastlagt eller omhandlet i denne afgørelse.

3. Den udstationerede militærperson er fortsat underlagt de nationale disciplinære regler.

Artikel 34

Arbejdstid

Artikel 10, stk. 2, andet punktum, finder ikke anvendelse på en udstationeret militærperson.

Artikel 35

Særlig tjenestefrihed

Uanset artikel 12, stk. 4, kan generalsekretariatet indrømme en yderligere, ulønnet orlov med henblik på uddannelse hos arbejdsgiveren og efter behørig begrundet anmodning fra denne.

Artikel 36

Godtgørelser

Uanset artikel 15, stk. 1, og artikel 16 kan det i den i artikel 1, stk. 5, omhandlede brevveksling bestemmes, at de i disse artikler fastsatte godtgørelser ikke udbetales.

Artikel 37

Bopæl

1. En udstationeret militærperson anses for at have bopæl i hovedstaden i den medlemsstat, hvori den pågældende er statsborger, såfremt dennes bopæl, ved anvendelsen af artikel 17, stk. 1, 2 og 3, litra a), er beliggende 150 km eller mindre fra udstationeringsstedet.

2. En udstationeret militærperson anses for at have bopæl i hovedstaden i den medlemsstat, hvori den pågældende er statsborger, såfremt hovedbopælen for ekspertens ægtefælle eller barn (børn) som omhandlet i artikel 17, stk. 3, litra b), befinder sig i en anden medlemsstat end den, hvor udstationeringen finder sted.

KAPITEL V AFSLUTTENDE BESTEMMELSER

Artikel 38

Ophævelse

Følgende afgørelser ophæves:

- Rådets afgørelse af 25. juni 1997 om ansættelsesvilkårene for nationale eksperter, der udstationeres ved Generalsekretariatet for Rådet (Generaldirektoratet for Retlige og Indre Anliggender) som led i iværksættelsen af programmet til intensivering af bekæmpelsen af organiseret kriminalitet

- Rådets afgørelse af 22. marts 1999 om ordningen for nationale eksperter, der udstationeres ved Generalsekretariatet for Rådet (Generaldirektoratet for Retlige og Indre Anliggender) som led i den kollektive evaluering af ansøgerlandenes indførelse, anvendelse og faktiske gennemførelse af gældende ret i Den Europæiske Union på området retlige og indre anliggender

- Rådets afgørelse 2001/41/EF af 22. december 2000 om ordningen for nationale eksperter, der udstationeres ved Generalsekretariatet for Rådet som led i en udvekslingsordning for tjenestemænd i Generalsekretariatet for Rådet for Den Europæiske Union og tjenestemænd i de nationale administrationer og internationale organisationer(2), og

- Rådets afgørelse 2001/496/FUSP af 25. juni 2001 om ordningen for nationalt militærpersonale, som udstationeres ved Generalsekretariatet for Rådet med henblik på Den Europæiske Unions Militærstab(3).

Artikel 39

Ikrafttræden

Denne afgørelse har virkning fra dagen for offentliggørelsen i Den Europæiske Unions Tidende.

Den anvendes på enhver ny udstationering eller forlængelse af en sådan fra den første dag i måneden efter dens ikrafttræden.

Udfærdiget i Luxembourg, den 16. juni 2003.

På Rådets vegne

G. Papandreou

Formand

(1) EFT L 27 af 30.1.2001, s. 7.

(2) EFT L 11 af 16.1.2001, s. 35. Ændret ved afgørelse 2002/34/EF (EFT L 15 af 17.1.2002, s. 29).

(3) EFT L 181 af 4.7.2001, s. 1. Ændret ved afgørelse 2002/34/EF.